کابل کې د واده پر مراسمو د برید مسولیت داعش په غاړه واخیست 
د افغانستان د کورنیو چارو وزارت وايي، د کابل ښار د شپږمې امنیتي حوزې اړوند د «کابل دبۍ» د ودونو هوټل کې چاودنې ۶۳ تنه وژلي او ۱۸۲ نور یې ټپیان کړي دي.
داعش ډلې په یوه پیغام کې ویلي چې د دوی یوه پاکستاني جنګیالي چې نوم یې محمد عاصم الباکستاني ښودل شوی، د شعیه ګانو یوه غونډه په نښه کړې ده. د افغانستان د کورنیو چارو وزارت وايي، د کابل ښار د شپږمې امنیتي حوزې اړوند د «شهر دبی» په نوم د واده صالون کې چاودنه د «زمري میاشتې پر۲۶مه» د شپې لس بجې او ۴۰ دقیقې شوې ده. د کورنیو چارو وزارت ویاند نصرت رحیمي امریکا غږ ته وویل، چې یوه ځانمرګي کس د واده په روانو مراسمو کې ځان ته چاودنه ورکړې ده. نوموړي ویلي، چې په وژل شوو او ټپیانو کې د ښځو او ماشومان په ګډون ټول ملکي وګړي شامل دي. د افغانستان د ملي امنیت شورا دغه چاودنه غندلې او د پېښې په اړه د تحقیقاتو ترڅنګ یې، عاملینو ته د کلکي سزا ورکولو ژمنه کړې ده. په قطر کې د وسله والو طالبانو د سیاسي دفتر ویاند سهیل شاهین هم پر خپل ټوېټر د یادې پېښې په غندلو سره دغه برید یو «وحشیانه» عمل بللی دی. په دغه پېښه کې د نجیب الله په نوم د افغانستان د سیمه ییزو ارګانونو د خپلواکې ادارې یو موټر چلوونکی هم وژل شوی دی.چې وروسته یې خانمې د خپل خاوند د مرګ د خبر په اورېدو سره د زړه حملې له امله ساه ورکړې ده. د وژل شوي نجیب الله ورور امریکا غږ ته وویل، چې ورور یې ۳۲ کلن او او پنځه ماشومان یې لرل چې دوه یې هلکان او درې نجونې دي. د یادونې وړ ده چې د تېر ۱۳۹۷ کال د لړم میاشتې پر ۳۰مه نېټه هم په کابل ښار کې د «اورانوس» په نوم د ودونو هوټل کې، د مېلاد نبي د مراسمو پرمهال چاودنې څه باندې ۵۰ دیني عالمان ووژل او لسګونه نور یې ټپیان کړل. د رویټرز خبري اژانس د راپور له‌مخې د دغه برید مسؤلیت داعش وسله والې ډلې په غاړه اخیستی دی. د واده پر مراسمو خونړۍ پیښې د نړیوالو او افغان چارواکو سخت غبرگونونه راوپارولي دي. که څه هم برید طالبانو هم غندلی دی، خو افغان ولسمشر محمد غني وايي طالبان د برید په غندلو سره ځانته برائت ورکولای نه شي، ځکه پخپله ترهګرو ته د فعالیت زمینې برابرونکي دي. ښاغلی غني وايي"طالبان د ملکي تلفات اصلي لامل دی،زموږ خلک به هیڅکله ددغې پردۍ ډلې جنایتونه هیر نه کړي". په افغانستان کې د ملګرو ملتونو سیاسي دفتر (یوناما) په کابل کې د تیرې شپې برید غندلی او وايي چې دا یو قصدي عمل وو چې پکې ملکیان وژل شوي دي. د افغانستان لپاره د ملګرو ملتونو ځانګړي استازي تدامیچي یاماموتو وايي "په قصدي ډول د ملکیانو په نښه کول یو جنایت او د ژورې اندیښنې وړ مسله ده، چې د ترهګرۍ یوه ویرونکې کړنه بلل کیږي". پاکستان د کابل د برید غندنه کړې، د پیښې له قربانیانو سره یې خواخوږي ښودلې ده. په کابل کې د امریکا سفیر جان بس په کابل کې د واده پر مراسمو برید غندلی دی او وايي پر هیچا باید داسې برید و نه شي، او بیا خصوصاً پر ماشومانو. په افغانستان کې د جرمني سفیر پیتر پروګل وايي چې د واده پر مراسمو برید ټکان ورکړی د ملکیانو په نښه کول له ترهګرۍ هم ورهغه خوا دی. بریټانیا د پیښې له قربانیانو سره خواخوږي ښودلې او وايي په دغه شپه خلکو باید جشن لمانځلی وای، خو ترهګرو پرې برید وکړ. په افغانستان کې اروپايي اتحادیه وايي د واده پر مراسمو برید کوونکي د انسانیت دښمنان دي، او دا ډول بریدونه د غندلو وړ دي. دا برید په داسې وخت کې شوی چې یوناما په روان کال کې تیره (جولای) میاشت د ملکي تلفاتو په برخه کې تر ټولو خونړۍ میاشت بللې وه.